Duhan (proizvod)
Duhan je biljni proizvod, koji se dobija iz listova biljaka iz roda Nicotiana iz porodice Solanaceae. Od oko 75 vrsta iz tog roda, samo dvije vrste imaju veći značaj za proizvodnju duhana: virdžinijski duhan (Nicotiana tabacum) i divlji duhan (Nicotiana rustica). Vrste roda Nicotiana su porijeklom uglavnom iz Južne Amerike, a neke i iz Australije i Sjeverne Amerike. Među najvažnije sastojke duhana ubrajaju se nikotin, bezbojni, tečni alkaloid, kao i amonijak, celuloza i bjelančevine. U manjim količinama u njemu se mogu naći i prirodne smole, biljni vosak, škrob, šećeri, tanini, jabučna kiselina, limunska kiselina, dušična i oksalna kiselina, kalijeve soli, soda, kalk, magnezija, željezo i hlor. Ni danas nisu poznate sve supstance koje se mogu naći u duhanu, a procjenjuje se da je naprimjer u jednoj cigareti i njenom dimu sadržano od 6.000 do 12.000 različitih hemijskih supstanci. Iako je pušenje duhana proglašeno štetnim za zdravlje, a u mnogim zemljama svijeta reklamiranje duhanskih proizvoda gotovo potpuno zabranjeno ili ograničeno, duhanska industrija je i dalje značajan poslodavac, a porez i akcize na duhan značajan izvor prihoda u brojnim zemljama. Osušeni listovi duhana uglavnom se koriste za pušenje cigareta, cigara, lula i šiša. Mogu se konzumirati i kao burmut, duhan za žvakanje, duhan za umakanje i snus. Duhan sadrži stimulans koji izaziva veliku zavisnost, alkaloid nikotin, kao i harmala alkaloide. Upotreba duhana je uzrok ili faktor rizika za mnoge smrtonosne bolesti, posebno one koje pogađaju srce, jetru i pluća, kao i mnoge vrste raka. Svjetska zdravstvena organizacija je 2008. godine navela upotrebu duhana kao najveći svjetski uzrok smrti koji se može spriječiti.